Det elleville nøttekuppet
Ujevn historie med for svak humor. 

Det elleville nøttekuppet er på alle måter en middelmådig animasjonsfilm. 
Jeg er sikker på at barn vil la seg more, og den er slett ikke helt uten underholdningsverdi. 

Men filmen har et litt billig preg over seg, med enklere animasjon enn vi er vant til fra f.eks. Dreamworks og Pixar, og historien er heller ikke godt nok utviklet. 

Det vil sannsynligvis ikke målgruppa bry seg om. 
Det elleville nøttekuppet passer greit for barn, ikke så godt for voksne. 

Raid mot nøttebutikk 

Handlingen er lagt til en bypark. 
Det egosentriske ekornet Egon planlegger et raid mot en nøttebutikk, og må motvillig la sine tidligere parkvenner bli med, siden han nettopp har forårsaket en matkatastrofe. 

Det blir en farlig jobb, for nøttebutikken viser seg å være skalkeskjul for skurker som planlegger å rane banken på den andre siden av gata. 

Dessuten er det noe mistenkelig ved vaskebjørnen som er sjefen i parken. 

Historien fortelles i et rasende tempo, som er bra for alle med nedsatt tålmodighet og konsentrasjonssevne. 

Men det er dårlig for de som liker filmer som går under overflata og forteller historier med litt dypere emosjonell resonans, slik spesielt Pixar er flinke til. 

Det er flere potensielt fine figurer i Det elleville nøttekuppet, men ingen av dem får tid til å sette seg skikkelig, og blir i stedet flyktige karikaturer. 

Igjen, dette er voksenklager som barna glatt overser, men for meg gjør dette filmen litt mindre attraktiv. 

Fargeløs og intetsigende 

Humoren er også ganske kjedelig og forutsigbar. 
Manuset mangler friske vittigheter som man ikke føler man har sett hundre ganger før. 

Det er bare én indikasjon på at forfatterne bak historien burde ha gått flere runder før filmen gikk i produksjon. 

Det elleville nøttekuppet har ikke mulighet til å konkurrere med nåtidens ypperste animasjonsfilmer med en så fargeløs og intetsigende historie som dette. 

Filmen er regissert av Peter Lepeniotis, og flere kanadiere er med på produksjonen, men mesteparten av arbeidet er gjort i Sør-Korea. 

Kanskje er det derfor YouTube-hiten Gagnam Style med PSY er en gjenganger i filmen, men det får den til å føles veldig 2012. 
Altså en smule utdatert. 
Og det er det inntrykket filmen forlater meg med. 

Det er nok action her til å holde barns oppmerksomhet ved like gjennom 86 minutter, men Det elleville nøttekuppet lider av forrige datagenerasjons animasjon, og en ujevn historie med for svak humor 
